CELEX: 62014TN0694
Language: el
Date: 2014-09-22 00:00:00
Title: Υπόθεση T-694/14: Προσφυγή της 23ης Σεπτεμβρίου 2014 — EREF κατά Επιτροπής

17.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 409/56
            
         Προσφυγή της 23ης Σεπτεμβρίου 2014 — EREF κατά Επιτροπής
   (Υπόθεση T-694/14)
   2014/C 409/77
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: European Renewable Energies Federation (EREF) (Βρυξέλλες, Βέλγιο) (εκπρόσωπος: U. Prall, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τις διατάξεις της ανακοινώσεως της Επιτροπής — Κατευθυντήριες γραμμές για τις κρατικές ενισχύσεις στους τομείς του περιβάλλοντος και της ενέργειας, της 28ης Ιουνίου 2014 (ΕΕ C 200/1), όσον αφορά τη συμβατότητα με το άρθρο 107, παράγραφος 3, στοιχείο γ', της Συνθήκης του κεφαλαίου 3.3.2. σχετικά με τον σχεδιασμό των καθεστώτων ενισχύσεως για την παραγωγή ενέργειας από ανανεώσιμες πηγές, υπό τον τίτλο «Ενισχύσεις λειτουργίας που χορηγούνται για παραγωγή ενέργειας από ανανεώσιμες πηγές»,
            
         
               —
            
            
               να καταδικάσει την καθής στο σύνολο των δικαστικών εξόδων, περιλαμβανομένων αυτών της προσφεύγουσας.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της η προσφεύγουσα προβάλλει τέσσερις λόγους.
   
               1.
            
            
               Ο πρώτος λόγος αφορά αναρμοδιότητα.
               
                           —
                        
                        
                           Η Επιτροπή δεν είχε την αρμοδιότητα να εκδώσει τις κατευθυντήριες γραμμές, διότι ο νομοθέτης της Ένωσης έχει περιορισμένη αρμοδιότητα στον τομέα της ενέργειας. Κατά το άρθρο 194 ΣΛΕΕ, δεν είναι δυνατόν να επιβληθούν στα κράτη μέλη τεχνολογικώς ουδέτερα καθεστώτα ενισχύσεως για την παραγωγή ενέργειας από ανανεώσιμες πηγές, διότι έτσι πλήττονται τα κυριαρχικά δικαιώματά τους στον τομέα της ενέργειας. Η Ευρωπαϊκή Επιτροπή δεν έχει την ιδιότητα του νομοθέτη της Ένωσης και δεν επιτρέπεται να θεσπίζει, δια των κατευθυντήριων γραμμών, «οιονεί νομοθεσίας» αντίθετη προς τις διατάξεις του παράγωγου δικαίου της Ένωσης, και συγκεκριμένα της οδηγίας 2009/28/CE σχετικά με τις ανανεώσιμες πηγές ενέργειας.
                        
                     
         
               2.
            
            
               Ο δεύτερος λόγος αφορά παραβίαση της υποχρεώσεως αιτιολογήσεως.
               
                           —
                        
                        
                           Θεσπίζοντας της κατευθυντήριες γραμμές, η Επιτροπή παραβίασε την υποχρέωση αιτιολογήσεως και, συνεπώς, υπέπεσε σε παράβαση ουσιώδους τύπου. Δεν παραθέτει ούτε στις κατευθυντήριες γραμμές ούτε στην αξιολόγηση των συνεπειών λόγους που να δικαιολογούν επαρκώς την πολιτική επιλογή που συνίσταται στην καταρχήν επιβολή στα κράτη μέλη της υποχρεώσεως θεσπίσεως ουδέτερης από τεχνολογικής απόψεως ανταγωνιστικής διαδικασίας υποβολής προσφορών, προς υποστήριξη των ανανεώσιμων πηγών παραγωγής ενέργειας.
                        
                     
         
               3.
            
            
               Ο τρίτος λόγος αφορά παραβίαση της αρχής της αναλογικότητας.
               
                           —
                        
                        
                           Η Επιτροπή παραβίασε ακόμη την αρχή της αναλογικότητας, διότι οι κατευθυντήριες γραμμές που θέσπισε προβλέπουν μηχανισμούς μη πρόσφορους για την επίτευξη των δεδηλωμένων σκοπών της Ένωσης στον τομέα των ανανεώσιμων πηγών ενέργειας, σε συνδυασμό με τον περιορισμό των στρεβλώσεων. Οι μηχανισμοί αυτοί είναι δυσανάλογοι και επιβαρύνουν υπέρμετρα τόσο τα κράτη μέλη, τα οποία υποχρεούνται σχεδόν όλα να μεταρρυθμίσουν τα συστήματα υποστηρίξεως των ανανεώσιμων πηγών ενέργειας, όσο και τους ιδιώτες, οι οποίοι επιβαρύνονται με επιπλέον διοικητικές επιβαρύνσεις, λόγω της συμμετοχής τους σε ανταγωνιστικές διαδικασίες υποβολής προσφορών.
                        
                     
         
               4.
            
            
               Τέταρτος λόγος, σχετικά με κατάχρηση εξουσίας
               
                           —
                        
                        
                           Οι κατευθυντήριες γραμμές συνιστούν κατάχρηση εξουσίας εκ μέρους της Επιτροπής. Δια της θεσπίσεως των εν λόγω κατευθυντήριων γραμμών, η Επιτροπή επιχειρεί να νομοθετήσει σε τομείς για τους οποίους ο νομοθέτης της Ένωσης δεν έχει αρμοδιότητα, διατείνεται δε ότι μέτρα που εκ φύσεως αποσκοπούν στην εναρμόνιση των ενισχύσεων για τις ανανεώσιμες πηγές ενέργειας εντός της Ένωσης έχουν ως σκοπό την εξασφάλιση της συμβατότητας ορισμένων μέτρων κρατικών ενισχύσεως με την εσωτερική αγορά.